
Vides aizsardzības un reģionālās attīstības ministrijai



	Par Ministru kabineta noteikumu projektu "Grozījumi Ministru kabineta 2014.gada 21.janvāra noteikumos Nr.45 "Numerācijas pārvaldīšanas kārtība, izveidojot un uzturot numerācijas datubāzi""



Finanšu ministrija atbilstoši kompetencei ir izskatījusi Vides aizsardzības un reģionālās attīstības ministrijas (turpmāk – VARAM) sagatavoto Ministru kabineta noteikumu projektu “Grozījumi Ministru kabineta 2014.gada 21.janvāra noteikumos Nr.45 “Numerācijas pārvaldīšanas kārtība, izveidojot un uzturot numerācijas datubāzi”” (VSS-466), tā anotāciju un izsaka šādus iebildumus un priekšlikumu.

Iebildumi

1. Lūdzam anotācijas III sadaļas ailēs “saskaņā ar valsts budžetu kārtējam gadam” un “saskaņā ar vidēja termiņa budžeta ietvaru” aizpildīt arī 1.punktu, 1.1.apakšpunktu un 2.punktu, norādot VARAM budžetā esošo finansējumu numerācijas datubāzes uzturēšanai un funkcionalitātes attīstīšanai.
2. Ņemot vērā anotācijas III sadaļas ailēs “izmaiņas kārtējā gadā, salīdzinot ar valsts budžetu kārtējam gadam” un “izmaiņas, salīdzinot ar vidēja termiņa budžeta ietvaru” 2.1. apakšpunktā norādīto nepieciešamo finansējumu, lūdzam aizpildīt arī iepriekš minēto aiļu 2.punktu, kā arī 3., 5.punktu un tā apakšpunktus.
3. Ņemot vērā anotācijas III sadaļas 6.punktā norādīto informāciju, ka papildus nepieciešamo finansējumu 28 000 euro apmērā numerācijas datubāzes sistēmiskās funkcionalitātes darbības paplašināšanai ir iespējams nodrošināt no nodevas par numerācijas lietošanu ieņēmumiem, lūdzam papildināt anotācijas III sadaļas noslēguma rindkopu ar informāciju, ka prognozes par papildu ieņēmumiem no ikgadējās valsts nodevas par numerācijas lietošanas tiesībām ir sniegtas Ministru kabineta 2020.gada 17.decembra noteikumu Nr.828 “Noteikumi par numerācijas lietošanas tiesību ikgadējo valsts nodevu” anotācijā, kā arī papildināt, ka jautājums par nodevu ieņēmumu novirzīšanu numerācijas datu bāzes uzturēšanai VARAM ir jāsagatavo kā fiskāli neitrāls priekšlikums izskatīšanai likumprojekta “Par valsts budžetu 2022.gadam” un likumprojekta “Par vidēja termiņa budžeta ietvaru 2022., 2023. un 2024.gadam” sagatavošanas procesā, ievērojot Ministru kabineta budžeta sagatavošanas procesa noteiktos termiņus. Vienlaikus vēršam uzmanību, lai nodrošinātu, ka budžeta sagatavošanas procesā tiktu iesniegts fiskāli neitrāls priekšlikums, VARAM nepieciešams šo jautājumu risināt sadarbībā ar Satiksmes ministriju, kura gan Ministru kabineta 2020.gada 17.decembra noteikumu Nr.828 “Noteikumi par numerācijas lietošanas tiesību ikgadējo valsts nodevu” izstrādes procesā, gan šobrīd likumprojekta “Elektronisko sakaru likums” (VSS-765) izstrādes procesā ir pieteikusi papildu nepieciešamā valsts budžeta finansējuma vajadzības, kuras plāno nosegt no prognozētajiem papildu ieņēmumiem no ikgadējās valsts nodevas par numerācijas lietošanas tiesībām.
4. Lūdzam anotācijas III sadaļas 6.punktā norādīt detalizētus aprēķinus papildus nepieciešamajam finansējumam atbilstoši instrukcijas 51. un 52.punktā noteiktajam, jo šobrīd sniegtā informācija par 30% pārvaldības resursa pieaugumu ir nepietiekama un detalizēti nepamato papildu finansējuma pieprasījumu pēc būtības.

Priekšlikums

Aicinām anotācijas III sadaļā ailē “turpmākie trīs gadi” aiļu nosaukumos “Izmaiņas, salīdzinot ar vidēja termiņa budžeta ietvaru” precizēt “n+1” un “n+2” vērtības, to vietā norādot attiecīgos gadus.

